Σαλάτα με ψητά ροδάκινα, αμύγδαλα, μυζήθρα και μέλι
Αυτή δεν είναι άλλη μία βαρετή σαλάτα! Έχει ψητά ροδάκινα, αμύγδαλα, μυζήθρα και γλυκόξινο ντρέσινγκ με μέλι και μουστάρδα και θα τη λατρέψετε.
3 ροδάκινα, ξεφλουδισμένα, χωρίς κουκούτσια, κομμένα στα 6, 1 κουτ. σούπας μέλι της αρεσκείας μας, 2 κλωνάρια φρέσκο δεντρολίβανο, 1 κουτ. γλυκού μουστάρδα πικάντικη, 1 κουτ. γλυκού μέλι, 30 ml βαλσαμικό ξίδι, 10 ml χυμός λεμονιού, 70 ml ελαιόλαδο, 400 γρ. ανάμεικτα φύλλα από σπανάκι baby, ρόκα και λόλα πράσινη και κόκκινη, 4 κουτ. σούπας αμύγδαλα, καβουρδισμένα στον φούρνο στους 160°C για 6-8 λεπτά, σπασμένα, 150 γρ. φρέσκια μυζήθρα, κομματιασμένη, αλάτι, φρεσκοτριμμένο πιπέρι
Για να φτιάξουμε τη σαλάτα με ψητά ροδάκινα, αμύγδαλα, μυζήθρα και μέλι, βάζουμε να ζεσταθεί σε πολύ δυνατή φωτιά ένα σκέτο αντικολλητικό τηγάνι, κατά προτίμηση σχαροτήγανο, μέχρι να κάψει.Στρώνουμε εκεί τις φέτες ροδάκινου και τις ψήνουμε για 2-3 λεπτά από κάθε πλευρά ή μέχρι να αποκτήσουν τις χαρακτηριστικές σκούρες ραβδώσεις (ή να ροδίσουν στις άκρες, αν χρησιμοποιήσουμε τηγάνι απλό).Περιχύνουμε με το μέλι, τακτοποιούμε ανάμεσα στις φέτες τα κλωνάρια δεντρολίβανου και ψήνουμε για άλλο 1 λεπτό.Τραβάμε το σκεύος από τη φωτιά και αφήνουμε κατά μέρος μέχρι να κρυώσουν αρκετά τα ροδάκινα.Σε ένα μπολάκι χτυπάμε καλά με το πιρούνι τη μουστάρδα, το μέλι, το βαλσαμικό ξίδι και τον χυμό λεμονιού, μέχρι να ενωθούν.Προσθέτουμε αργά το ελαιόλαδο, χτυπώντας διαρκώς μέχρι να φτιάξουμε μια σάλτσα λεία.Σε φαρδιά σαλατιέρα ανακατεύουμε τις πρασινάδες, αλατοπιπερώνουμε, περιχύνουμε με 2-3 κουτ. σούπας από τη σάλτσα που ετοιμάσαμε και ρίχνουμε τα μισά αμύγδαλα. Ανακατεύουμε και σκορπίζουμε στη σαλάτα το τυρί και τα υπόλοιπα αμύγδαλα.Τακτοποιούμε στο κέντρο ή περιμετρικά τις φέτες ροδάκινου, περιχύνουμε με το λιγοστό ζουμί του τηγανιού και σερβίρουμε.
Ροδάκινο,Σπανάκι,Τυρί,Χορτοφαγικά